Kišobran

Ljubica Balog

- Mama, mama - dotrči zadihana Eva - daj mi kišobran.

- Ne kaže se daj mi, nego - molim.

- Molim te, mama, daj mi kišobran.

- Kamo ideš da ti treba kišobran?

- Idemo nas dvoje u šetnju.

- Tko vas dvoje?

- Pa kišobran i ja.

Izađe Eva u dvorište, otvori kišobran i šeće. Kišobran se odjednom sklopi. Ispod sklopljenog kišobrana vidjele su se samo Evine cipele. Eva se izvuče ispod sklopljenog kišobrana i ljutito ga odbaci u travu.

- Što se dogodilo? - upita mama Evu. - Gdje ti je šetač?

- Eno ga u travi, razgovara s pužem.